钦定古今图书集成/明伦汇编/官常典/第713卷 > 周虓
## 钦定古今图书集成/明伦汇编/官常典/第713卷 > 周虓

按《晋书周访传》：“访子抚，抚子楚，楚子琼，琼子虓，字孟
威，少有节操，州召为祭酒，后历位至西夷校尉，领梓
潼太守。宁康初，苻坚将杨安寇梓潼，虓固守涪城，遣步骑数千，送母妻从汉水将抵江陵，为坚将朱肜邀
而获之，虓遂降于安。坚欲以为尚书郎，虓曰：‘蒙国厚
恩，以至今日，但老母见获，失节于此，母子获全，秦之
惠也。虽公侯之贵，不以为荣，况郎任乎’！”坚乃止。自是
每入见坚，辄箕踞而坐，呼之为氐贼。坚不悦。属元会，
威仪甚整，坚因谓虓曰：“晋家元会何如此？”虓攘袂厉
声曰：“戎狄集聚，何敢比天子！”及吕光征西域，坚出饯
之，戎士二十万，旌旗数百里。又问虓曰：“朕众力何如？”
虓曰：“戎夷已来，未之有也。”坚党以虓不逊，屡请除之，
坚待之弥厚。虓乃密书与桓冲，说贼奸计。太元三年，
虓潜至汉中，坚追得之。后又与坚兄子苞谋袭坚，事
泄，坚引虓问其状，虓曰：“昔渐离豫让，燕智之微臣，犹
漆身吞炭，不忘忠节。况虓世荷晋恩，岂敢忘也。生为
晋臣，死为晋鬼，复何问乎！”坚曰：“今杀之，适成其名矣。”
遂挞之，徙于太原。后坚复陷顺阳，魏兴获二守，皆执
节不挠。坚叹曰：“周孟威不屈于前，丁彦远洁己于后，
吉祖冲不食而死，皆忠臣也。”虓竟以病卒于太原。其
子兴迎致其丧，冠军将军谢元亲临哭之，因上疏曰：
“臣闻旌善表功，崇义明节，所以振扬圣教，垂美来叶。
故西夷校尉、梓潼太守周虓，执心忠烈，厉节寇庭，遂
婴祸荒裔，痛寘泉壤。臣每悲其志，以为苏武之贤，不
复过也。前宣告并州，访求虓丧，并索其家负荷数千，
始得来至，即以资送，还其旧陇。伏愿圣朝追其志心，
表其殊节，使负霜之志，不坠于地，则荣慰存亡，惠被
幽显矣。”孝武帝诏曰：“虓厉志贞亮，无愧古烈，未及拔
身，奄陨厥命。甄表义节，国之典也。”赠龙骧将军、益州
刺史，赙钱二十万，布百疋，又赡赐其家。

按《异苑》：浔阳周虓，字孟威，晋宁康中镇于巴西，为苻
坚所获，守节不屈。坚使使者道虓清道，虓躬治逵陌，
谓使者曰：“‘烦君与语氐贼苻坚，何至仰烦国士如此’？
又潜图袭坚。坚闻之曰：‘貉子正欲觅死，杀之适足成
其名耳’。”乃苦加拷楚，不食而卒。敛已经旬，坚怒犹未
歇。剖棺临视虓尸，欻回眸断齿，鬓髭张列，瞳睛明亮，
回盼瞩坚。坚视而喜，乃厚加赠赙。